દીપાવલિના ઉત્સવમાં સહભાગી બનવા માટે ખાસ અયોધ્યાની મુલાકાતે પધારેલા ઉત્તરપ્રદેશના મુખ્યપ્રધાન યોગી આદિ્ત્યનાથે જણાવ્યું હતું કે, ફૈજાબાદ જિલ્લાનું નામ હવેથી અયોધ્યા રાખવામાં આવશે. અયોધ્યા હમારી આન-બાન-શાન હૈ, ઈસકી પહેચાન ભગવાન રામ સે હોતી હૈ એટલે ફૈજાબાદ જિલ્લો હવે અયોધ્યા જિલ્લા તરીકે ઓળખાશે. અયોધ્યામાં ઉજવાઈ રહેલા દિવાળી ઉત્સવમાં ઉપસ્થિત રહેવા દક્ષિણ કોરિયાના પ્રથમ મહિલા ( પ્રમુખનાં પત્ની ) ફર્સ્ટ લેડી કિમ- જુંગ- સુકનું મુખ્યપ્રધાને ઉષ્માપૂર્ણ સ્વાગત કર્યું હતું. યોગી આદિત્ય નાથે વિશેષમાં જણાવ્યું હતું કે, આજે આપણે આપણા ભવ્ય ભૂતકાળનું સ્મરણ કરવા માટે એકઠા થયા છીએ. યોગી આદિત્યનાથે દશરથના નામની મેડિકલ કોલેજ અને ભગવાન શ્રી રામના નામનું એરપોર્ટ બનાવવાની ઘોષણા કરી હતી. ત્યાર બાદ સરયૂના ઘાટ પર રામ કી પૈડી પર ત્રણ લાખ દીપક પ્રજ્વલિત કરવામાં આવ્યા હતા. ઉત્તરપ્રદેશની સરકાર દીપ પ્રાગટ્યની ઘટના ગિનેસ બુક ઓફ વર્લ્ડ રેકોર્ડમાં નોંધાય તે માટે પ્રયાસ કરી રહી છે.